Fei-Fei Li

Fei-Fei Li (chines: 李飞飞; ☆ 3 di yüli 1976 na Bejing) ta un sientífiko di kòmpiuter sino-merikano, famosamente konosí pa su trabou pionero den inteligensia artifisial (AI), partikularmente den e área di vishon di kòmpiuter. Li ta mihó konosí komo kofundadó di ImageNet, un sèt di dato fundamental ku a permití un saltu grandi den desaroyo di vishon di kòmpiuter den e añanan 2010. 

Li ta profesor di siensia di kòmpiuter (Sequoia Capital Professor) na Universidat Stanford, kaminda e ta sirbi tambe komo kodirektor di e Instituto di Stanford pa Inteligensia Artifisial sentrá riba hende (HAI) i komo kodirektor di e Stanford Vision & Learning Lab (SVL).  EL a fungí komo sientífiko kabesante pa AI/Machine Learning na Google Cloud i komo direktor di e Laboratorio di Inteligensia Artifisial di Stanford di 2013 te 2018. Ademas, el a sirbi den e hunta di direktiva di Twitter.

Na 2017, el a kofundá AI4ALL, un organisashon sin fin di lukro dediká na oumentá diversidat i inklushon den e mundu di inteligensia artifisial, spesialmente entre studiante hoben. Su ekspertisio di investigashon ta inkluí inteligensia artifisial, siñamentu di mashin, siñamentu profundo, vishon di kòmpiuter i neurosiensia kognitivo.

Li a risibí un kantidat importante di rekonosimentu internashonal. Na 2023, el a wòrdu nombrá komo un di e 100 Personanan Mas Influente den AI segun revista Time. Den mesun aña, e a risibí e Intel Lifetime Achievements Innovation Award pa su kontribushon duradero den AI. Li ta miembro di e Akademia Nashonal di Ingenieria, a wòrdu eligí den e Akademia Nashonal di Medisina na 2020, i den e Akademia Merikano di Arte i Siensia na 2021.

Dia 3 di ougùstùs 2023, e Sekretario-General di e Nashonnan Uni, António Guterres, a nombrá Li komo miembro di e Hunta di Konseho Sientífiko di e organisashon. Na 2024, Li a wòrdu inkluí den e lista A100 di Gold House, ku ta selektá lidernan influente asiátiko-merikano. Den mesun aña, el a rekoudá USD 230 mion pa e startup World Labs, ku el a funda huntu ku tres kolega. E kompanía ta traha riba un tipo nobo di inteligensia artifisial, deskribí komo “inteligensia espasial”, ku tin e kapasidat pa komprondé i razoná tokante e mundu físiko tridimenshonal.

Kategoria:Hende
Kategoria:Teknologia
Kategoria:Estadonan Uni di Merka